Man gevonnis wat vrou met panga vermoorArgieffoto. ŉ Man van Limpopo, wat in 2014 ŉ jong vrou wreed verkrag, vermoor en haar hand met ŉ panga afgekap het, is Woensdag in die hooggeregshof in Polokwane gevonnis. Kol. Ronel Otto, woordvoerder van die polisie, het gesê Ernest Malatji (41) is tot lewenslange tronkstraf gevonnis vir die moord op Kgomotso Raolane op 24 Januarie 2014. Hy is ook onbevoeg verklaar om ŉ vuurwapen te besit. Volgens Otto het Raolane die betrokke dag saam met vriende naby die Rhelela-nedersetting buite Tzaneen gestap toe Malatji, wat met ŉ panga gewapen was, hulle oorval het. Raolane se vriende kon daarin slaag om weg te hardloop en Malatji het Raolane in die bosse in gesleep. Hy het haar mond met ŉ lap toegebind voordat hy haar verkrag en vermoor het. Voordat hy die toneel verlaat het, het hy haar linkerhand afgekap. Raolane se liggaam is die volgende dag deur ŉ verbyganger gevind. Sy het kapmerke aan haar kop en gesig gehad en is verwurg. “Haar dood het aanleiding gegee tot gewelddadige betogings in die gebied, waartydens een van die polisie se satelliet-stasies afgebrand is,” het Otto gesê. “Malatji is eers weke later in Bolobedu in hegtenis geneem. Hy is uiteindelik deur middel van DNS met die moord verbind.” Lt.genl. Nneke Ledwaba, die provinsiale polisiekommissaris, het die ondersoekspan gelukgewens met hul ondersoek wat tot die skuldigbevinding en vonnis van die moordenaar gelei het.